**Budapest Főváros VII. kerület Erzsébetváros Önkormányzata Képviselő-testületének ../2023. (I. ...) önkormányzati rendelete**

**a Budapest Főváros VII. kerület Erzsébetváros Önkormányzata Képviselő-testületének a Szervezeti- és Működési Szabályzatáról szóló 38/2020. (IX.24.) önkormányzati rendelete módosításáról**

Budapest Főváros VII. kerület Erzsébetváros Önkormányzata Képviselő-testületének az Alaptörvény 32. cikk (2) bekezdésében meghatározott eredeti jogalkotói hatáskörében, az Alaptörvény 32. cikk (1) bekezdés d) pontjában, valamint Magyarország helyi önkormányzatairól szóló 2011. évi CLXXXIX. törvény 53. § (1) bekezdésében megállapított feladatkörében eljárva, Budapest Főváros VII. kerület Erzsébetváros Önkormányzata Képviselő-testületének Szervezeti- és Működési Szabályzatáról szóló 38/2020. (IX.24.) önkormányzati rendelete módosításáról a következőket rendeli el:

**1**. **§**

A Budapest Főváros VII. kerület Erzsébetváros Önkormányzata Képviselő-testületének Szervezeti- és Működési Szabályzatáról szóló 38/2020. (IX.24.) önkormányzati rendelet (a továbbiakban: Rendelet) 24. §-a a következő (11) bekezdéssel egészül ki:

*„(11) Az előterjesztések címét úgy kell megfogalmazni, hogy az egyértelműen, precízen, informatívan jelölje az előterjesztés tartalmát, a megfogalmazás a laikus nyilvánosság számára is azonnal érthető és könnyen beazonosítható legyen a korábbi önkormányzati rendeletek ismeretének hiányában is.”*

**2. §**

1. A Rendelet 3. melléklete helyébe az 1. melléklet lép.
2. A Rendelet 4. melléklete helyébe a 2. melléklet lép.

**3. §**

Ez a rendelet a kihirdetését követő napon lép hatályba, és a kihirdetését követő második napon hatályát veszti.

**Tóth László Niedermüller Péter**

**jegyző polgármester**

**Záradék**

A rendelet kihirdetése 2023. ………. napján a Szervezeti és Működési Szabályzat szerint a Polgármesteri Hivatal hirdetőtábláján megtörtént.

A rendelet közzététel céljából megküldésre került a [www.erzsebetvaros.hu](http://www.erzsebetvaros.hu) honlap szerkesztője részére.

**Tóth László**

**jegyző**

**INDOKOLÁS**

**Általános indokolás**

A demokratikus működés egyik alapelve, hogy a polgárok tisztában legyenek jogi környezetük szabályozásaival, esetünkben hogy jobban megismerhessék az önkormányzat rendeleteit. Ehhez szükséges, hogy a nyilvános képviselő-testületi ülésről szóló meghívón szereplő címeken a laikus nyilvánosság is kiigazodjon, egyértelműen ismerje meg a címből, miről fog szólni az előterjesztés akkor is, ha nem rendelkezik jogi jártassággal, vagy a korábbi önkormányzati rendeletek ismeretével. Ennek segítségével a közéletben kevésbé eligazodni képes, vagy passzívabb választópolgár is nagyobb valószínűséggel vonható be a helyhatósági közéletbe, erősítve ezzel a demokratikus működést.

**Részletes indokolás**

1. §

Az előterjesztések címadására vonatkozó kritérium meghatározását tartalmazza.

2. §

A Képviselő-testület tagjainak névsorát tartalmazó melléklet aktualizálásra került.

A Képviselő-testület képviselőcsoportjainak vezetőit, tagjait tartalmazó melléklet aktualizálásra került.

3. §

Hatálybaléptető és hatályon kívül helyező rendelkezést tartalmaz.